23. maj 2018

**Dansk Pædiatrisk Selskab: Formandsberetning for 2017-2018**

**Bestyrelsens medlemmer:**

Malene Boas, formand

Pernille Raasthøj Mathiesen, næstformand

Peter Toftedal Hansen, kasserer

Christina Bjørn, fagudvalgssekretær

Jens Erik Veirum, faglig sekretær

Grith Lærkholm, videnskabelig sekretær, formand for Yngre Pædiatere

**Aktiviteter i 2017-2018**

Dansk Pædiatrisk Selskab er medlemsmæssigt ikke så stort som visse af vore søsterselskaber, men vi har tradition for at have mange underudvalg, som alle er meget aktive. Vi har således 21 fagudvalg, som alle arbejder med stor energi på at udvikle deres fagområde ved bl.a. at skabe kliniske retningslinjer. Både bestyrelse og fagudvalg arbejder altid med udgangspunkt i ”hvad er godt for barnet eller den unge”, idet vores patientpopulation altid holdes i centrum. Dette har også gennemsyret arbejdet med et visions- og strategipapir for selskabet og arbejdet med fagområdeuddannelsen, som har været to store temaer i årets bestyrelsesarbejde.

**Børnedage og generalforsamling 2017**

Børnedage 2017 var arrangeret af børne- og ungeafdelingen i Esbjerg og blev afholdt på Legoland Hotel i Billund. Dermed var rammerne sat for et møde med flot videnskabeligt indhold, men også fokus på leg og læring. Vi takker børne- og ungeafdelingen i Esbjerg for den store indsats.

Ved generalforsamlingen blev der nedsat to nye udvalg: Palliativt udvalg og Børnefarmakologisk udvalg.

**Bestyrelsesmøder**

Bestyrelsen har i selskabsåret holdt 11 bestyrelsesmøder, hvoraf fire har været skype-møder. Derudover har bestyrelsen holdt møde med de ledende overlæger i januar 2018 og med fagudvalgsformændene i marts 2018. Der er planlagt møde med Uddannelsesudvalget i forbindelse med Børnedage.

Derudover har bestyrelsen afholdt en takkemiddag for medlemmer, der har ydet en særlig arbejdsindsats for DPS i løbet af det foregående selskabsår.

**Visioner for DPS**Bestyrelsen har arbejdet med at formulere et visions-, værdi- og strategipapir for Dansk Pædiatrisk Selskab, som skal synliggøre DPS’ værdigrundlag og endvidere bidrage til at skabe retning for de kommende års arbejde.

I DPS’ vedtægter hedder det, at ”Selskabets formål er at fremme videnskabelig og praktisk udvikling inden for pædiatrien i Danmark”. Denne nu 110 år gamle sætning beskriver fortsat flot vores mission som selskab, og bliver i visionspapiret suppleret af vigtigheden af evidensbaseret viden og den pædiatriske faglighed, både i tilgangen til barn og familie og i vores organisatoriske arbejde i selskabet.

Som nævnt i indledningen er den bærende værdi i DPS, at vi arbejder med udgangspunkt i, hvad der er bedst for barnet eller den unge, og at dette arbejde ligeledes er baseret på evidensbaseret viden og faglig forankring.

Vi har formuleret en strategi for DPS’ arbejde for perioden 2018-2020, som har til formål at udpege de indsatsområder, som vi gerne vil styrke og bruge særlig arbejdskraft og tid på i de kommende år. Vigtige emner er bl.a. børnefarmakologi og efteruddannelse med fokus på fagområdeuddannelse.

Visionspapiret er blevet drøftet med fagudvalgene og sendes i høring blandt selskabets medlemmer mhp. diskussion før endelig stillingtagen til vedtagelse ved generalforsamlingen.

**Fagområdeuddannelse**Pædiatri er et bredt medicinsk speciale, hvilket nødvendiggør uddannelse af subspecialister i veldefinerede fagområder. Den pædiatriske fagområdeuddannelse har succesfuldt bidraget til at skabe gode uddannelsesforløb. Der har dog altid været udfordringer med at skaffe stillinger og finansiering til de lange uddannelsesforløb, og derudover har der vist sig et behov for subspecialister med en kortere uddannelse. Bestyrelsen har været involveret i de løbende diskussioner om ændring af fagområdeuddannelsen og har i samarbejde med Uddannelsesudvalget og Arbejdsgruppen for revision af fagområdeuddannelsen sendt et ændringsforslag i høring hos medlemmerne. Vi foreslår, at der bliver skabt et nyt og kortere fagområdeuddannelsesniveau, som kan supplere den 3-årige ekspertuddannelse. På baggrund af høringssvarene vil bestyrelse, Uddannelsesudvalg og arbejdsgruppen tage stilling til, om vi skal arbejde videre med forslaget.

**Synlighed og formidling af den pædiatriske faglighed**

Bestyrelsen er opmærksom på at formidle den pædiatriske faglighed, hvor det kan være gavnligt for vores patienter. Derudover har vi i årets løb iværksat forskellige tiltag, der kan styrke kommunikationen både internt i selskabet og eksternt.

* Deltagelse på Folkemøde 2017: Pernille Mathiesen deltog på Folkemødet 2017 i en paneldebat om børn i somatikken.
* Ansættelse af kommunikationsrådgiver: Vi har ansat journalist Anna Eistrup som timelønnet konsulent. Anna har bl.a. hjulpet os med udformningen af hjemmesiden.
* Pressekursus: Bestyrelsen afholdt i januar et pressekursus for fagudvalgsformændene, som blev afholdt i Odense. Journalist Line Gade underviste i håndtering af pressen og formidling af budskaber.
* Hjemmeside: Vi har opdateret DPS’ hjemmeside, så den fremstår nutidig og mere overskuelig med fokus på løbende nyheder. Vi valgte at foretage en grafisk opdatering og ikke en mere bekostelig og omfattende grundlæggende ændring. Der er med den nye hjemmeside mulighed for udsendelse af nyhedsbreve via hjemmesiden. Desuden planlægger vi at oprette en e-journal club til præsentation af relevante videnskabelige artikler.
* DPS har tilsluttet sig International Society for Social Pediatrics and Child Health (ISSOP) Budapest Declaration om ”Children on the move”. ISSOP har udfærdiget denne deklaration om forhold for flygtningebørn, som blev vedtaget i Budapest i oktober 2017.
* Støtte til bog: DPS har efter ansøgning fra Socialpædiatrisk udvalg bevilget 10.000 kr. som støtte til udgivelse af en revideret udgave af bogen: "Mødre der udsætter deres børn for alvorligt omsorgssvigt". Bogen har fokus på medicinsk børnemishandling, tidligere kaldet Munchausen by Proxy. DPS vil offentliggøre bogen på vores hjemmeside, så den bliver tilgængelig.
* Forespørgsler fra pressen: Vi bestræber os på at besvare henvendelser fra pressen seriøst og hurtigt, idet vi ofte kan henvise til eksperter i de relevante fagudvalg. Vi har bl.a. fået forespørgsler vedrørende børnefarmakologi, klipning af tungebånd, og forekomsten af ”raske” børn i pædiatrien. Det er dog ikke alle henvendelser, som vi meningsfyldt kan kommentere på, idet vi f.eks. måtte afstå at kommentere på Özlem Cekics novelle om omskæring.

**Børnefarmakologi**

Meget af det medicin, som vi anvender i pædiatrien, er ikke godkendt til børn, og der er på mange områder manglende konsensus og viden om brug af medicin til børn. Dette har implikationer for patientsikkerheden, og DPS har inden for de senere år arbejdet med dette.

Videnscenter: Vi har et samarbejde med børnefarmakologer om sammen at skabe bedre viden om medicin til børn og så vidt muligt udbrede evidensbaseret brug af medicin. Vi har afholdt møder med Lægemiddelstyrelsen og Sundhedsstyrelsen om et muligt samarbejde for at skabe et nationalt videnscenter. Børnefarmakologisk udvalg arbejder videre med projektet.

* DanPedMed:  
  DPS deltager i DanPedMed, som er et netværk af bl.a. pædiatere og kliniske farmakologer, der via Danske Regioner arbejder på at udbrede forskning i medicin til børn, primært i lægemiddel-industrien. Danske Regioner bevilger midler til en national koordinator. DPS udpeger 3 af styregruppens 6 medlemmer.

**Samarbejde og snitflader med andre specialer**

Pædiatrien har et naturligt tæt samarbejde med mange af ”voksenspecialerne”, både i klinikken og i organisatoriske sammenhænge.

* Specialevejledning for børnekardiologi: Efter samling af hjertekirurgien på Rigshospitalet har fordelingen af øvrige kompetencer været diskuteret. Bestyrelsen har i samarbejde med Kardiologisk udvalg skrevet høringssvar og deltaget i møde i Sundhedsstyrelsen. Det blev besluttet at fastholde tre højt specialiserede centre for børnekardiologi, som kan varetage udredning og opfølgning af svært hjertesyge børn. Der er fortsat mulighed for basal udredning af kardielle symptomer på regions- og hovedafdelinger under opretholdelse af velbeskrevet god standard.
* Retningslinje om intubation af nyfødte: Neonatologiudvalget sendte en ny klinisk retningslinje om neonatal intubation i høring, hvilket affødte en reaktion fra Dansk Selskab for Anæstesiologi og Intensiv Medicin (DASAIM), som mente, at intubation på nyfødte kun skal varetages af børne-anæstesiologer. Dette er dog i modstrid med både specialevejledningerne og virkeligheden, og vi er i dialog med anæstesiologerne for at løse denne uoverensstemmelse.
* Brev fra Kirurgisk Forum: Vi modtog i efteråret en henvendelse fra Kirurgisk Forum, som udtrykte bekymring for placeringen af de unge patienter på børneafdelingerne. Vi svarede med en invitation til samarbejde, men har ikke hørt tilbage fra Kirurgisk Forum.
* Akutmedicin: DPS har deltaget i den arbejdsgruppe, der skulle give forslag til målbeskrivelse for det nye speciale akutmedicin. Vi foreslog modifikation af pædiatriske kompetencer til et realistisk opnåeligt niveau og anbefalede ansættelse af de uddannelsessøgende på pædiatrisk afdeling mhp. uddannelse i disse kompetencer.
* SST’s nye anbefalinger for akutte sundhedstilbud: Bestyrelsen og akutpædiatere arbejder på at informere SST om pædiatriske anbefalinger for børnepatienters akutte kontakter til sundhedsvæsenet.

**Høringer og udpegninger:**DPS har som specialebærende selskab modtaget en del forespørgsler fra Sundhedsstyrelsen, Lægevidenskabelige Selskaber og regionerne i form af høringsbreve og anmodninger om repræsentanterfra pædiatrien, hvilke er besvaret med kompetent hjælp fra de relevante fagudvalg. Vi har bl.a. givet høringssvar om håndbog om fysisk aktivitet, gebyr for tolkebistand, målepunkter for risikobaseret tilsyn og indsatsen mod epilepsi.

Bestyrelsen har haft et godt og konstruktivt samarbejde med fagudvalgene og takker for udvalgenes store arbejdsindsats.

Malene Boas

Formand, Dansk Pædiatrisk Selskab